Na temelju članka 14. Zakona o proračunu („Narodne novine“, broj 87/08, 136/12, 15/15) i članka 29. Statuta Općine Murter-Kornati („Službeni glasnik Općine Murter-Kornati“, broj 2/21) Općinsko vijeće Općine Murter-Kornati na 6. sjednici od 22. prosinca 2021. godine, donosi

**ODLUKU**

**o izvršavanju Proračuna Općine Murter-Kornati za 2022. godinu**

1. OPĆE ODREDBE

**Članak 1.**

Ovom Odlukom uređuje se način izvršavanja Proračuna Općine Murter-Kornati za 2022. godinu (u daljnjem tekstu: Proračun), njegov sadržaj, upravljanje prihodima i primicima te rashodima Proračuna, upravljanje postojećim dugom kao i ovlasti općinskog načelnika u izvršavanju Proračuna.

**Članak 2.**

Proračun se sastoji od Općeg i Posebnog dijela te Plana razvojnih programa.

Opći dio Proračuna sastoji se od Računa prihoda i rashoda i Računa zaduživanja/financiranja uz raspoloživa sredstva iz prethodnih godina, a Posebni dio sadrži raspored rashoda poslovanja i rashoda za nabavu nefinancijske imovine.

Plan razvojnih programa za razdoblje od 2022. – 2024. godine sadrži ciljeve i prioritete razvoja Općine.

1. IZVRŠAVANJE PRORAČUNA

**Članak 3.**

Proračun se izvršava u skladu s raspoloživim sredstvima i dospjelim obvezama.

Naredbodavac za izvršavanje Proračuna je općinski načelnik, koji je odgovoran za izvršavanje Proračuna u cjelini.

Općinski načelnik ima pravo obustaviti od izvršenja odluku Općinskog vijeća Općine Murter-Kornati ako ocijeni da je ista u suprotnosti s Zakonom o proračunu i Proračunom, te zatražiti od istog tijela da se uklone uočeni nedostaci.

**Članak 4.**

Proračunski korisnik (ustanova Narodna knjižnica i čitaonica Murter) izuzima se od obveze uplate namjenskih prihoda te vlastitih prihoda u općinski proračun, jer nisu stvoreni informacijski preduvjeti za praćenje prihoda svojih korisnika i izvršenje rashoda iz tih izvora.

**Članak 5.**

Sredstva u Posebnom dijelu Proračuna raspoređena su sukladno programima uz utvrđene aktivnosti, opće i posebne ciljeve te zakonsku osnovu.

**Članak 6.**

Sredstva planirana na osnovnim računima 372 i 381 raspoređuje općinski načelnik sukladno dinamici pritjecanja proračunskih sredstava do visine utvrđene godišnjim planom odnosno do visine odobrenih sredstava za financiranje programa javnih potreba udruga građana.

**Članak 7.**

Općina se može zadužiti dugoročno samo za investiciju koja se financira iz Proračuna, a koju potvrdi Općinsko vijeće uz prethodnu suglasnost Vlade RH, a na prijedlog Ministra financija.

Proračun se tijekom 2020. godine zadužio uzimanjem dugoročnih kredita i to za realizaciju projekta izgradnje i opremanja vrtića u iznosu od 10.000.000,00 kuna od kojih je do 2022. godine iskorišteno 5.388.312,02 kuna a ostatak u iznosu od 4.611.687,98 kuna planira se iskoristiti u 2022. godini.

Proračun se tijekom 2021. godine zadužio i uzimanjem kratkoročnog revolving kredita u iznosu od 1.000.000,00 kuna čije korištenje i otplata se predviđaju do kraja 2022. godine.

Temeljem dugoročnih kreditnih zaduženja Proračunom je predviđeno plaćanje glavnice i kamata za otplatu istih.

Očekivani iznos ukupnog duga na kraju proračunske godine iznosit će 10.799.111,63 kuna.

Tijekom 2022. godine ne predviđa se izdavanja jamstava Proračuna po bilo kojoj osnovi.

**Članak 8.**

Za neplanirane ili nedovoljno planirane rashode koristit će se sredstva proračunske zalihe Proračuna, u ukupnom iznosu od 10.000,00 kuna.

O korištenju sredstava proračunske zalihe u cijelosti odlučuje općinski načelnik.

**Članak 9.**

Ukoliko tijekom proračunske godine dođe do znatnije neusklađenosti planiranih prihoda odnosno rashoda Proračuna, općinski načelnik će predložiti Općinskom vijeću donošenje izmjena i dopuna Proračuna, kako bi se izvršilo njegovo uravnoteženje.

**Članak 10.**

Proračun se izvršava do 31. prosinca 2022. godine.

Financijske obveze koje ne budu podmirene do datuma utvrđenog u stavku 1. ovoga članka, podmirit će se iz proračuna naredne poslovne godine.

Ostvareni namjenski prihodi koji neće biti utrošeni do isteka 2022. godine, prenose se u proračun naredne godine.

1. ZAVRŠNA ODREDBA

**Članak 11.**

Ova Odluka objaviti će se u „Službenom glasniku Općine Murter-Kornati“ i stupa na snagu 1. siječnja 2022. godine.

KLASA:400-08/21-01/10

URBROJ: 2182/18-01/1-21-3

Murter, 22. prosinca 2021. godine

OPĆINSKO VIJEĆE OPĆINE MURTER-KORNATI

Predsjednik

Krešimir Mudronja